Diari Oficial de la Generalitat Valenciana


Sumari del DOGV 9293, del 08-03-2022 (2022/1786)

RESOLUCIÓ d'1 de març de 2022, del director general de l'Institut Valencià de la Joventut, per la qual es fa pública la convocatòria de la campanya «Viu la Solidaritat», en la modalitat de Camps de Voluntariat Juvenil per a l'any 2022.
-------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9293

Data del DOGV
:   08-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/1786


Data del document
:   01-03-2022

Organisme emissor
:   Institut Valencià de la Joventut

Tipus de document
:   Resolució

Correcció d'errades

 Descriptors 

:   * ajuda pública

RESOLUCIÓ d'1 de març de 2022, del director general de l'Institut Valencià de la Joventut, per la qual es fa pública la convocatòria de la campanya «Viu la Solidaritat», en la modalitat de Camps de Voluntariat Juvenil per a l'any 2022.  
 [2022/1786]  
L'article 49.1.25 de l'Estatut d'Autonomia de la Comunitat Valenciana atribueix a la Generalitat competència exclusiva en matèria de joventut.  
La Llei 15/2017, de 10 de novembre, de la Generalitat, de polítiques integrals de joventut té com a finalitat garantir que la gent jove puga definir i construir el seu projecte vital, individual i col·lectiu, en igualtat d'oportunitats. Així mateix, aquesta regulació persegueix garantir la participació i la corresponsabilitat de les persones joves en la presa de decisions, i fomentar al màxim els espais de trobada i de debat.  
  
L'article 4 de la Llei 15/2017 assenyala que, a més dels drets reconeguts en altres normes a les persones joves, com a grup demogràfic amb necessitats específiques, se'ls reconeix el dret a l'oci i al benestar, entre altres.  
Entre les funcions atribuïdes a l'Institut Valencià de la Joventut, l'article 7 d'aquesta llei esmenta les de fomentar i donar suport al voluntariat juvenil, i potenciar l'acreditació de les habilitats i les competències adquirides en realitzar-les, posant a la seua disposició la Xarxa Valenciana d'Oci Educatiu per a la realització d'activitats d'oci educatiu, socials, culturals, esportives, mediambientals i de temps lliure que permeten el desenvolupament integral de la joventut i que eduquen en hàbits de participació i en valors de compromís i integració social.  
  
En aquesta línia, l'Institut Valencià de la Joventut organitza els camps de voluntariat juvenil, activitats juvenils en les quals un grup de joves de diferents procedències es compromet de manera voluntària i desinteressada al desenvolupament d'un projecte de treball amb contingut social en favor de la comunitat, combinat amb activitats complementàries d'animació. La realització del projecte és un mitjà per a fomentar valors de convivència, de tolerància, de participació, de solidaritat i d'aprenentatge intercultural.  
A fi d'afavorir el desenvolupament integral de la joventut i contribuir al seu respecte per la diversitat cultural, així com facilitar la seua inserció social, l'Institut Valencià de la Joventut és el responsable de l'organització de les activitats que es desenvolupen en la Comunitat Valenciana. Així mateix, l'intercanvi de places que es realitza amb altres comunitats autònomes i amb el Servei Voluntari Internacional, adscrit a l'Instituto de la Juventud, permet als joves valencians la participació en activitats de caràcter nacional i internacional.  
L'article 47 de la Llei 15/2017 recull que l'IVAJ potenciarà programes destinats a promoure i facilitar l'accés de la població juvenil a serveis i productes de caràcter cultural, esportiu, recreatiu, de consum, transport i semblants, amb la intermediació i, si escau, la concessió de determinats avantatges econòmics mitjançant l'expedició del Carnet Jove.  
En virtut de l'anterior i fent ús de les facultats que l'article 11 de la Llei 15/2017, de 10 de novembre, de la Generalitat, de polítiques integrals de joventut confereix al director general de l'Institut Valencià de la Joventut, resolc  
  
Fer pública la convocatòria de la campanya «Viu la Solidaritat» en la modalitat de Camps de Voluntariat Juvenil per a l'any 2022, d'acord amb les bases de l'annex I, i els models que s'inclouen com a annexos II, III i IV a aquesta resolució.  
  
Contra la present resolució, que posa fi a la via administrativa, podrà interposar-se potestativament un recurs de reposició davant el mateix òrgan que la va dictar, en el termini d'un mes comptat a partir de l'endemà de la publicació en el Diari Oficial de la Generalitat Valenciana (DOGV), o bé, directament, un recurs contenciós administratiu davant el jutjat contenciós administratiu competent, en el termini de dos mesos comptats a partir de l'endemà de la publicació en el DOGV. Tot això d'acord amb el que preveuen els articles 123 i 124 de la Llei 39/2015, d'1 d'octubre, del Procediment Administratiu Comú, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que les persones interessades puguen interposar qualsevol altre recurs que consideren oportú.  
  
València, 1 de març de 2022.- El director general de l'Institut Valencià de la Joventut: Jesús Martí Nadal.  
  
  
Annex I  
Bases de la campanya «Viu la Solidaritat»,   
modalitat Camps de Voluntariat Juvenil per a 2022  
  
Primera. Objecte  
L'Institut Valencià de la Joventut (d'ara en avant, IVAJ) convoca places, dirigides a joves, per a participar en la campanya «Viu la Solidaritat», en el programa dels Camps de Voluntariat Juvenil de la Comunitat Valenciana, en les convocatòries A, B i C.  
Convocatòria A: camps en primavera  
Convocatòria B: camps en estiu  
Convocatòria C: camps en hivern  
  
Segona. Places oferides  
Amb la finalitat de facilitar a les persones joves la possibilitat de participar en accions voluntàries que els permeten desenvolupar el seu compromís amb la societat, l'IVAJ convoca places en els camps de voluntariat juvenil per a dur a terme activitats dirigides a desenvolupar projectes socials de diferents modalitats.  
2.1. La relació de places i projectes dels camps de voluntariat juvenil en la Comunitat Valenciana s'exposaran com a mínim cinc dies abans de l'inici del procés d'inscripció en el lloc web de l'IVAJ, https://ivaj.gva.es/va/viu-la-solidaritat   
2.2. La relació de places i projectes dels camps de voluntariat juvenil en altres comunitats autònomes i a l'estranger s'exposaran en la web de l'IVAJ, https://ivaj.gva.es/va/viu-la-solidaritat, a tal i com que es vaja disposant d'aquestes.  
  
Tercera. Serveis inclosos  
3.1. En els camps de voluntariat juvenil organitzats per la Comunitat Valenciana s'inclouen els serveis següents:  
a) Allotjament de les persones joves en instal·lacions adequades per a l'activitat  
b) Alimentació en règim de pensió completa  
c) Formació necessària per al correcte desenvolupament del projecte tècnic  
d) Programa d'oci educatiu, amb activitats d'animació i de tipus cultural que es desenvolupen durant el torn  
e) Assegurança d'accident i de responsabilitat civil  
3.2. Els camps de voluntariat juvenil organitzats per altres comunitats autònomes i pel Servei Voluntari Internacional (d'ara en avant, SVI) es regiran per les seues pròpies normatives; en aquest cas, l'IVAJ actuarà com a enllaç entre les persones joves i la comunitat autònoma o entitat organitzadora del camp, i no serà responsable de les admissions definitives, dels canvis de dates, de les suspensions de torns, i tampoc del tipus d'allotjament, alimentació, hores de treball, organització del temps lliure ni de la devolució de la quota.  
  
3.3. La cobertura sanitària per malaltia comuna, així com la despesa farmacèutica, serà per compte de la persona participant.  
3.4. El transport d'incorporació als camps de voluntariat juvenil, així com el de retorn als seus domicilis, serà a càrrec de les persones joves participants.  
  
Quarta. Durada  
4.1. Convocatòria A: camps en primavera  
Els camps organitzats per la Comunitat Valenciana es realitzaran del 15 al 24 d'abril de 2022.  
4.2. Convocatòria B: camps en estiu  
4.2.1. Els camps organitzats per la Comunitat Valenciana es realitzaran, preferentment en els mesos de juliol i agost, i tindran una durada entre 10 i 15 dies naturals, excepte en aquells casos que, per les característiques pròpies de l'activitat, s'aconselle una durada diferent.  
4.2.2. Els camps organitzats per altres comunitats autònomes i per l'SVI es desenvoluparan, preferentment, durant els mesos de juliol i agost, i la durada dependrà de la comunitat autònoma o entitat organitzadora de cada camp.  
4.3. Convocatòria C: camps en hivern  
Els camps organitzats per la Comunitat Valenciana es realitzaran entre el 26 de desembre de 2022 i el 4 de gener de 2023.  
  
Cinquena. Participants  
5.1. Les persones que desitgen participar en els camps de voluntariat en estiu, inclosos en la convocatòria B, hauran de reunir les següents condicions:  
- Complir els requisits que marque el camp de voluntariat que trien.  
  
- Residir a la Comunitat Valenciana.  
- Ser titulars d'un Carnet Jove vigent o haver-lo sol·licitat en una entitat bancària. Per a això han de presentar una declaració responsable en el moment de la inscripció.  
- Adjuntar l'annex II en el cas de persones menors de 18 anys, degudament emplenat i signat, mitjançant el procediment telemàtic de l'IVAJ https://www.gva.es/va/inicio/procedimientos'id\_proc=216&version=amp  
5.2. Les persones que desitgen participar en els camps de voluntariat en primavera i en hivern, inclosos en les convocatòries A i C, hauran de complir les següents condicions:  
- Complir els requisits que marque el camp de voluntariat que trien.  
  
- Ser titulars d'un Carnet Jove vigent o haver-lo sol·licitat en una entitat bancària. Per a això han de presentar una declaració responsable en el moment de la inscripció.  
5.3. L'edat per a participar en els camps de voluntariat juvenil organitzats en la Comunitat Valenciana estarà compresa entre els 15 i els 30 anys. Les persones joves participants hauran de tindre complida l'edat mínima i no superar, al començament de l'activitat, l'edat màxima assenyalada en cada camp de voluntariat.  
5.4. En els camps de voluntariat juvenil organitzats en altres comunitats autònomes i per l'SVI, les edats de participació seran les que fixe la comunitat autònoma o entitat organitzadora de cada camp.  
  
  
Sisena. Compromís  
6.1. Les persones participants en els camps de voluntariat juvenil es comprometran a:  
a) Treballar desinteressadament els dies i hores estipulades en el projecte tècnic del camp en el qual s'inscriuen.  
b) Col·laborar en el desenvolupament de la programació de les activitats d'animació i participar en aquestes.  
c) Contribuir a l'organització general del camp (tasques de neteja, cuina, administració i similars).  
d) Respectar les diferents creences, ideologies i diferències de totes les persones participants del camp.  
e) Romandre en el camp des de l'inici fins al final de l'activitat programada.  
f) Respectar les normes de règim intern i de convivència pròpies de cada camp, que seran entre altres les següents:  
- Acceptar les indicacions de les persones responsables de l'activitat.  
- Complir els horaris en general.  
- No utilitzar vehicles particulars durant la celebració del camp de voluntariat.  
L'incompliment, per part d'algun/alguna participant, de qualsevol aspecte d'aquest compromís podrà donar lloc a la seua exclusió de l'activitat.  
6.2. La no realització, per part d'algun/alguna participant, del treball tècnic o la falta dels requisits necessaris previstos en cada projecte tècnic podrà donar lloc a la seua exclusió de l'activitat.  
  
Setena. Inscripció  
7.1. Les inscripcions es realitzaran preferentment en línia a través de la pàgina web https://ivaj.gva.es/va/viu-la-solidaritat.  
7.2. En la convocatòria B: camps en estiu, per a poder realitzar la inscripció es requereix verificar la informació d'identificació i residència per la qual cosa és necessari autoritzar la consulta. Així mateix, haurà d'autoritzar la consulta de delictes sexuals en cas que el camp de voluntariat ho requerisca.  
7.3. El pagament de la quota es realitzarà en la mateixa pàgina web a través del sistema TPV.  
7.4. Realitzada la inscripció i abonada la quota, no serà possible el canvi de plaça.  
7.5. Terminis d'inscripció.  
7.5.1. Convocatòria A: la inscripció podrà fer-se des de l'endemà a la seua publicació en el DOGV, a les 9 h, fins al 22 de març de 2022.  
  
7.5.2. Convocatòria B: des de les 9.00 h del 26 d'abril fins al 20 de maig de 2022. Durant aquest període no es podrà reservar més d'una plaça.  
A partir de l'1 de juny de 2022 s'obrirà un nou període d'inscripció amb les places vacants en tot el territori nacional i camps de voluntariat internacionals, en el qual les persones interessades podran inscriure's en una altra activitat.  
7.5.3. Convocatòria C: la inscripció es podrà realitzar del 7, a les 9 h, al 25 de novembre de 2022.  
  
Huitena. Documentació  
8.1. La persona sol·licitant disposarà de tres dies des de la formalització de la inscripció per a presentar la documentació següent:  
a) En les inscripcions de joves menors d'edat, s'indicarà com a sol·licitant la persona menor d'edat. Posteriorment s'haurà de remetre, mitjançant el procediment telemàtic de l'IVAJ https://www.gva.es/va/inicio/procedimientos'id\_proc=216&version=amp, el formulari d'inscripció que figura com a Annex II-Sol·licitud d'inscripció, degudament emplenat i signat, que conté l'autorització de participació per a joves menors d'edat.  
b) La documentació que sol·licite l'entitat organitzadora de cada camp si és el cas.  
  
Novena. Incorporació  
9.1. Les persones participants hauran d'incorporar-se al lloc indicat el primer dia del camp, i hauran de portar DNI/passaport, targeta sanitària i qualsevol altra documentació que sol·licite la comunitat autònoma o entitat organitzadora.  
9.2. Pel que respecta als camps que es realitzen a l'estranger, la persona participant haurà de consultar, en qualsevol oficina de l'Instituto Nacional de la Seguridad Social (INSS), la correspondència d'assistència sanitària amb el règim establit a Espanya. En cas que no existisca correspondència, s'haurà d'obtindre la cobertura sanitària que es necessite en aqueix país.  
  
Desena. Quota  
10.1. Camps organitzats en la Comunitat Valenciana  
10.1.1. Convocatòries A i C: la quota per plaça i torn és de 30 ?, IVA inclòs.  
10.1.2. Convocatòria B: la quota per plaça i torn és de 110 ?, IVA inclòs.  
10.2. L'import dels camps organitzats en altres comunitats autònomes i per l'SVI serà el que establisca la comunitat autònoma o entitat organitzadora corresponent.  
  
Onzena. Renúncia de plaça i devolució de quota  
11.1. Activitats organitzades per l'IVAJ i per l'SVI.  
11.1.1. La renúncia de plaça i, si és el cas, la sol·licitud de devolució de la quota, es realitzarà sempre per escrit, utilitzant els models que s'adjunten (annexos III i IV), i es presentarà a través del procediment telemàtic de l'IVAJ https://www.gva.es/va/inicio/procedimientos'id\_proc=22335&version=amp, en el Registre de la seu central de l'IVAJ a València, en el de les unitats territorials d'Alacant i Castelló de la Plana, o en qualsevol dels llocs establits en l'article 16.4 de la Llei 39/2015, d'1 d'octubre, del Procediment Administratiu Comú.  
  
En cas d'enviament per correu certificat, la presentació de la documentació en l'oficina de Correos corresponent haurà de fer-se d'acord amb el que es disposa en l'article 31 del Reial decret 1.829/1999, de 3 de desembre, en sobre obert, a fi que l'exemplar destinat a l'IVAJ siga datat i segellat abans de ser certificat. En cas que la sol·licitud no estiga datada i segellada per l'oficina de Correos corresponent, s'entendrà com a data vàlida de presentació aquella en la qual tinga entrada en el Registre de l'Institut Valencià de la Joventut.  
11.1.2. La renúncia a la plaça d'un camp de voluntariat haurà de presentar-se abans de l'inici de l'activitat i no implicarà la devolució de la quota ingressada, excepte els casos especificats en la base 11.1.3 d'aquest annex, amb la sol·licitud prèvia de la persona interessada.  
11.1.3. L'IVAJ procedirà a la devolució del 80 % de la quota quan, per causa sobrevinguda posteriorment a la formalització de la inscripció i no imputable a la persona interessada, no s'utilitze el servei. La causa haurà d'acreditar-se mitjançant un document fefaent abans del començament de l'activitat o 48 hores després. A aquest efecte, es consideraran o s'assimilaran a causa no imputable a la persona interessada els següents supòsits:  
a) Malaltia que li impedisca l'assistència a l'activitat. En aquest cas, s'haurà d'adjuntar un certificat mèdic oficial, emplenat i signat, en el qual conste aquesta circumstància, o un informe hospitalari.  
b) Malaltia o mort d'un familiar fins a segon grau de consanguinitat o afinitat. En aquest cas, s'haurà d'adjuntar un certificat oficial degudament emplenat i signat.  
c) Altres causes de força major, degudament justificades.  
Queden excloses de la possibilitat de devolució les raons que s'al·ludisquen a conseqüència dels rendiments acadèmics de les persones participants en els diferents nivells educatius i la realització de qualsevol activitat relativa al curs acadèmic i de pràctiques universitàries, així com el gaudi de beques i els contractes laborals.  
La no incorporació a l'activitat o la renúncia a la plaça una vegada començat el camp de voluntariat suposarà la pèrdua de l'import abonat.  
  
11.2. Activitats organitzades per altres comunitats autònomes.  
Les renúncies a les places i sol·licituds de devolució de quota dels camps de voluntariat juvenil organitzats per altres comunitats autònomes es faran d'acord amb les normes establides per la comunitat autònoma corresponent.  
  
Dotzena. Modificació del programa  
L'Institut Valencià de la Joventut es reserva el dret de modificar el seu programa d'activitats, així com de suspendre alguna d'elles, quan raons de qualsevol tipus dificulten el normal desenvolupament d'aquestes.  
En cas de modificació o suspensió, es comunicarà tal circumstància a les persones interessades, i se'ls oferirà una activitat alternativa entre les existents en aqueix moment o la devolució íntegra de la quota. Aquesta modificació es comunicarà mitjançant un anunci publicat en els taulers de les seus de l'IVAJ, a Alacant (Rambla Méndez Núñez, 41. 03814 Alacant), Castelló (c/ Orfebres Santalínea, 2. 12334 Castelló de la Plana) i València (c/ Hospital, 11. 46981 València). També es publicarà en la web de l'IVAJ: https://ivaj.gva.es/va/viu-la-solidaritat.  
  
Tretzena. Acceptació de les bases  
13.1. La participació en la convocatòria comporta l'autorització expressa a l'Institut Valencià de la Joventut, per a la difusió d'imatges i vídeos realitzats durant el desenvolupament de les activitats en el camp de voluntariat juvenil amb finalitats de difusió i coneixement del programa a nivell institucional i no comercial.  
13.2. La participació en la present convocatòria implica l'acceptació de les bases que la regulen.